**Matjurtaræktun**  
Að rækta og uppskera ferskt og bragðgott grænmeti beint úr eigin garði   
getur gefið manni ómældar ánægjustundir.   
Til að vel takist til er mikilvægt að skipuleggja ræktunarstarfið af kostgæfni allt frá byrjun. Þessar stuttu leiðbeiningar eru hugsaðar fyrir þann sem er að stíga sín fyrstu skref i   
matjurtaræktuninni.   
  
Fyrir þá sem vilja ítarlegri leiðbeiningar er rétt að benda á að mikilvægt er að þær miðist við íslenskar aðstæður, en hér á landi er sumarið bæði styttra og svalara en gerist í nágrannalöndunum.

Þegar garðstæði er valið þarf fyrst og fremst að hafa í huga að þar sé   
skjólgott og bjart. Ekki sakar að garðlandinu halli til suðurs og það þarf   
að vera vel framræst, ógrýtt og með næga jarðvegsdýpt.   
Ef verið er að brjóta nýtt land til ræktunar er nauðsynlegt að blanda lífrænu efni saman   
við moldina til dæmis safnhaugsmold eða moltu.   
Það tryggir að jarðvegurinn verði hæfilega loftmikill auk þess sem það eykur næringargildi hans.

**Jarðvinnsla og áburðargjöf**

Jarðvinnsla felst í því að stinga upp eða tæta garðinn skömmu fyrir sáningu   
eða útplöntun. Þetta þarf að gera í þurru veðri til að moldin verði létt og   
loftmikil en klessist ekki saman. Sáðbeð þarf að raka vandlega. Til að   
tryggja góða framræslu er gott að hafa beðin upphækkuð, u.þ.b. 20 cm   
hærra en landið í kring. Þægilegt getur verið að afmarka beðin með   
timburkarmi, það heldur garðlandinu snyrtilegu og auðveldar að mörgu   
leyti baráttuna við illgresi og meindýr.

Samhliða jarðvinnslu er gefinn áburður og kalk. Kalk er í raun og veru ekki   
áburður, heldur jarðvegsbætir sem kemur í veg fyrir að moldin verði of súr   
og stuðlar þannig að betri miðlun næringarefna til plantnanna. Rétt er að   
bera á 1-2 ára fresti um 10 kg af gróðurkalki á hverja 100 m2 garðs. Athugið þó að bera ekki kalk í þann hluta garðsins þar sem rækta á kartöflur vegna þess að kalkgjöf eykur hættu á kláða, en það er sjúkdómur sem skemmir hýðið á kartöflunum.

Þegar kemur að því að velja áburð er um það að ræða að nota tilbúinn áburð   
eða lífrænan áburð. Það sem við köllum lífrænan áburð er til dæmis   
safnhaugsmold (molta), sveppamassi, þörungamjöl, hænsnaskítur eða   
búfjáráburður. Ef notuð er safnhaugsmold eða búfjáráburður er hæfilegt   
að bera um 10 lítra á hvern fermetra beðs og blanda vel saman við moldina.   
Fylgið annars leiðbeiningum á umbúðum.

Sé notaður tilbúinn áburður er hæfilegt að bera á um 10 kg af grænmetis-  
áburði á hverja 100 m2 beðs. Gefa þarf viðbótarskammt af nituráburði fyrir   
áburðarfrekar tegundir eins og hvítkál, rauðkál, blómkál og spergilkál. Er það   
gert u.þ.b. einum mánuði eftir útplöntun og eru þá gefin 5 kg á hverja   
100 m2 af niturríkum áburði. Viðbótarnæringu má einnig gefa með lífrænum   
áburðargjöfum, hænsnaskítur er t.d. mjög ríkur af nitri og hentar því vel sem   
viðbótaráburður fyrir næringarfrekar tegundir. Einnig má nota safnhaugsmold   
sem viðbótaráburð og er henni þá sáldrað yfir beðin.  
  
**Val á tegundum**  
Tegundum sem hægt er að rækta utandyra hér á landi má skipta í nokkra   
hópa eftir því hvernig ræktun þeirra er háttað. Fjölærar tegundir vaxa í   
garðinum ár eftir ár, til dæmis rabarbari og graslaukur. Nokkrum tegundum   
er hægt að sá beint í garðinn, til dæmis gulrótum, radísum, næpum og   
spínati. Í stærsta hópinn falla tegundir sem ekki ná fullum þroska við   
íslenskar aðstæður nema þær séu forræktaðar inni og plantað í garðinn   
í lok maí, þegar orðið er nógu hlýtt í veðri. Þetta eru til dæmis   
káltegundirnar, gulrófa, sellerí, fenníka, blaðlaukur, salat, rauðrófa og   
beðja. Hægt er að forrækta þessar tegundir sjálfur, en fyrir þá sem eru   
að stíga sín fyrstu spor í matjurtaræktun er mælt með því að kaupa   
smáplöntur sem hægt er að planta beint út. Loks má benda á tegundir   
sem ræktaðar eru upp af útsæði, en það eru til dæmis kartöflur og   
lauktegundir. Hér á landi er hægt að rækta matlauk og hvítlauk   
með því að setja niður sérstaka smálauka að vori sem hægt er að   
kaupa. Uppskera af þeim kemur sama sumar.

**Hæfilegt vaxtarrými fyrir nokkar algengar grænmetistegundir:**   
  
Út frá ofangreindum viðmiðum um vaxtarrými er hægt að gera áætlun   
yfir það hversu mikið af matjurtum er hægt að rækta í venjulegum   
heimilisgarði.   
**Hér er tekið dæmi um það hvað hægt er að rækta mikið í 12 m2 garði:**

1. Gulrætur 40 stk og radísur 10 stk á 0.25 m2   
2. Dill 2 stk, blaðsalat 5 stk, klettasalat 5 stk, spínat 2 stk og steinselja  2 stk á 0.25 m2  
3. Rauðrófur 7 stk og blaðlaukur 10 stk á 0.5 m2  
4. Hnúðkál 8 stk á 0.5 m2  
5. Gulrófur 5 stk, spergilkál 5 stk og kínakál 3 stk á 1 m2  
6. Blómkál 5 stk og grænkál 1 stk á 0.5 m2  
7. Hvítkál 5 stk, rauðkál 5 stk, blöðrukál 2 stk og rósakál 4 stk á 3 m2  
8. Kartöflur, 33 grös á 5 m2 (u.þ.b. 2 kg af útsæði)  
9. Rabarbari, 1 planta á 1 m2

**Sáning**

|  |  |
| --- | --- |
|  | Mikilvægt er að sá sem allra fyrst eftir að búið er að undirbúa garðinn. Notið hentugt áhald til að merkja fyrir rás til að sá í.  Stóru fræi-til dæmis radísum, borgar sig að staksá með hæfilegu millibili, þá losnar maður við að grisja.  Smærra fræi er sáldrað í rásina í hæfilegu magni.  Laus mold er dregin yfir fræið og vökvað.  Gott er að breiða trefjadúk yfir sáninguna til að flýta fyrir spírun.  Oftast er nauðsynlegt að grisja sáningu ef fræi hefur verið dreifsáð, það er gert þegar plönturnar hafa myndað 2 "varanleg" blöð.  Þau koma á eftir kímblöðunum sem eru tvö.  Hlúið að plöntunum eftir grisjun, vökvið og breiðið trefjadúkinn aftur yfir |

**Plöntun**

|  |  |
| --- | --- |
|  | Byrjið á því að merkja fyrir staðnum þar sem setja á hverja og eina plöntu niður þannig að hæfilegt bil verði á milli þeirra í samræmi við það vaxarrými sem hver tegund þarfnast.   Gott er að grafa holu með plöntuskeið sem er hæfilega djúp þannig að jarðvegurinn verði í sömu hæð og plöntuhnausinn. En kálplöntur (forræktaðar) má planta dýpra í jarðveginn, þannig að moldin nái upp að fyrsta varanlega laufblaðinu, þ.e. kímblöðin (hjarta laga blöð) mega fara á kaf í moldina.  Þrýstið moldinni að plöntunni þannig að góð snerting náist við jarðveginn. |
| **Vökvun** |  |
|  | Til þess að tryggja að plönturæturnar fái vatn er gott ráð að vökva vel ofan í holuna áður en moldinni er þrýst að plöntunni og holunni lokað.  Vökvið vel strax eftir útplöntun þannig að pollur myndist umhverfis hverja plöntu.  Notið stút sem dreifir bununni þannig að jarðvegurinn skolist ekki burt.   Mikilvægt að vökva reglulega fyrstu vaxtardagana ef þurrt er í veðri til þess að rótarvöxturinn komist vel í gang.   Gott er að breiða trefjadúk yfir plönturnar strax eftir útplöntun  Það hækkar loft- og jarðvegshitann, stuðlar að jöfnum jarðvegsraka og hlífir plöntunum við þornun. |

**Umhirða á vaxtartíma**

Umhirða í matjurtagarðinum fellst fyrst og fremst í vökvun, illgresishreinsun   
og vörnum gegn meindýrum auk áburðargjafar eins og fyrr er minnst á. Einnig   
getur þurft að hreykja mold að plöntunum á vaxtartímanum, til dæmis   
kartöflum og blaðlauk.

**Um illgresishreinsum**

Mikilvægt er að hefja aðgerðir gegn illgresi um leið og það lætur á sér kræla. Í   
sólríku, þurru veðri er gott að fara yfir garðinn með arfasköfu. Þá skrælnar   
illgresið í sólinni á nokkrum klukkustundum og ekki þarf að verja tíma í að   
fjarlægja það. Þegar líður á ræktunartímann og plönturnar ná að loka fyrir   
birtu niður á jarðveginn dregur verulega úr vexti illgresis.

**Um varnir gegn meindýrum**

Helstu meindýr sem herja í matjurtagarðinum eru sniglar og kálmaðkur. Það   
hefur gefist vel að verjast kálmaðki með því að breiða yfir kálplöntur   
trefjadúk og er hann þá hafður yfir þeim frá miðjum júní fram í miðjan júlí.   
Á þeim tíma stendur varp kálflugunnar yfir, en hún verpir eggjum sínum   
við rótarháls kálplantnanna og lirfurnar sem klekjast úr eggjunum bora sig   
inn í rótarhálsinn og skemma vefina þar. Þetta veldur því að plönturnar   
ná ekki að taka upp vatn og næringarefni, þannig að þær veslast smám   
saman upp. Trefjadúkurinn er það fínriðinn að kálflugan kemst ekki í   
gegnum hann og þannig er komið í veg fyrir varpið. Mikilvægt er að   
ganga þannig frá dúknum á jöðrunum að flugan komist ekki undir hann.

Til að verjast sniglum má beita ýmsum aðgerðum. Í þurru veðri er ráð að strá   
kalki yfir moldina, það þurrkar upp sniglana og kemur í veg fyrir að þeir komist   
að plöntunum. Einnig er hægt að veiða þá í sérstakar sniglagildrur sem fylltar   
eru með bjór, en sniglar eru mjög sólgnir í hann. Loks má nefna það að strá   
sniglaeitri umhverfis plönturnar, en það ætti aðeins að gera í neyð, sem helst   
skapast í röku sumri. Aðgerðir gegn sniglum þurfa einkum að beinast að því   
að verja káltegundir sem eru viðkvæmar fyrir sniglum, sérstaklega eru þeir   
sólgnir í kínakál.

**Verkfæralisti**

Stungugaffall  
Malarhrífa  
Plöntuskeið  
Dreifistútur fyrir garðslöngu / Vökvunarkanna  
Arfaskafa  
Arfaklóra  
Hreykiplógur  
Illgresisherfi  
Sniglagildra

**Efnislisti**

Molta  
Sveppamassi  
Kalk  
Þörungamjöl  
Hænsnaskítur  
Grænmetisáburður  
Niturríkur áburður  
Trefjadúkur